На основу члана 31. став 1. тачка 2. подтачка 1. и члана 40. Закона о буџетском систему ("Сл.гласник РС", број 54/2009, 73/2010, 101/2010, 101/2011, 93/2012, 62/2013, 63/2013–испр., 108/2013, 142/2014, 68/2015, 103/2015, 99/16, 113/2017, 95/18, 31/19 и 72/2019, 149/2020 и 118/2021), Упутства Министарства финансија за припрему Одлуке о буџету локалне власти за 2023. годину и пројекција за 2024. и 2025. годину број 401-00-05784/2022-03 од 01.07.2022.године, а на предлог Одсека за буџет и трезор, начелник Општинске управе доноси,

**УПУТСТВО**

**ЗА ПРИПРЕМУ БУЏЕТА ОПШТИНЕ МАЛО ЦРНИЋЕ ЗА**

**2023. ГОДИНУ И ПРОЈЕКЦИЈУ ЗА 2024. и 2025.годину**

Поступак припреме и доношења буџета локалне власти уређен је Законoм о буџетском систему ("Сл.гласник РС", број 54/2009, 73/2010, 101/2010, 101/2011, 93/2012, 62/2013, 63/2013–испр., 108/2013, 142/2014, 68/2015,103/2015, 99/2016, 113/2017, 95/2018, 31/2019, 72/2019, 149/2020 и 118/2021). На основу члана 31. Закона, по буџетском календару, министар финансија доставља Упутство за припрему Oдлуке о буџету локалне власти као и Фискалну стратегију до 5. јула.

Упутство Министарства финансија за припрему Одлуке о буџету локалне власти за 2023. годину и пројекција за 2024. и 2025. број 401-00-05784/2022-03 донето је 01.07.2022. године, тако да припрема буџета општине Мало Црниће за 2023.годину почиње са усвојеном Фискалном стратегијом Владе РС и Министарства финансија за 2023.годину и пројекцијама за 2024. и 2025. годину.

Узимајући у обзир наведенe чињенице и законску обавезу израде Упутства за припрему буџета локалне власти за 2023.годину на основу познатих параметара дају се следеће смернице директним и индиректним корисницима средстава буџета општине Мало Црниће за састављање предлога финансијског плана за 2023.годину и пројекције за наредне две године а у складу са чланом 40. Закона о буџетском систему које садржи:

1. основне економске претпоставке и смернице за припрему нацрта буџета локалне власти;
2. опис планиране политике локалне власти;
3. процену прихода и примања и расхода и издатака буџета локалне власти за буџетску и наредне две фискалне године;
4. обим средстава које може да садржи предлог финансијских планова директних и индиректних буџетских корисника за буџетску годину, са пројекцијама за наредне две фискалне године;
5. смернице за припрему средњорочних планова директних корисника средстава буџета локалних власти;
6. поступак и динамику припреме буџета и предлога финансијских планова директних буџетских корисника;
7. начин на који ће се у образложењу исказати родна анализа буџета локалне власти;
8. начин на који ће се исказати програмске информације.

**ПРЕТХОДНЕ НАПОМЕНЕ**

У складу са чланом 40. Закона о буџетском систему директни и индиректни корисници средстава буџета општине Мало Црниће припремају предлог финансијског плана за 2023. годину са пројекцијама за 2024. и 2025.годину и достављају га Одсеку за буџет и трезор као надлежном органу за финансије до 01. септембра текуће године. Локални орган управе надлежан за финансије до 15.октобра текуће године треба да достави нацрт Одлуке о буџету надлежном извршном органу и истовремено упозна грађане са Нацртом одлуке о буџету. Извршни орган локалне власти утврђује предлог Одлуке о буџету и доставља га скупштини до 01. новембра. Скупштина општине до 20. децембра текуће године усваја Одлуку о буџету и доставља Министарству финансија до 25. децембра текуће године.

У припреми Нацрта Одлуке о буџету локалне власти и предлога финансијских планова, обавеза је да сви буџетски корисници исказују своје буџете на програмски начин.

У складу са чланом 2. Закона о буџетском систему програмски део буџета је саставни део посебног дела буџета који садржи програме и програмске активности корисника буџетских средстава, а који се спроводе у циљу ефикасног управљања средствима по предложеним програмима, а који доприносе остваривању стратешких циљева.

**1.ЕКОНОМСКЕ ПРЕТПОСТАВКЕ ЗА ПРИПРЕМУ НАЦРТА ОДЛУКЕ О БУЏЕТУ ЗА 2023.ГОДИНУ**

Основне макроекономске претпоставке за 2023. годину

|  |  |  |
| --- | --- | --- |
|  | **2022.** | **2023.** |
| **БДП, млрд РСД** | 6904,4  | 7465,2 |
| **Стопа номиналног раста****БДП, %** | 10,1 | 8,1 |
| **Стопе реалног раста БДП,%** | 3,5 | 4,0 |
| **Потрошачке цене (годишњи просек),%** | 9,2 | 5,3 |

*Извор: Фискална стратегија за 2023. годину са пројекцијама за 2024. и 2025. годину*

У 2023. години, економска и фискална политика зависиће од ситуације изазване сукобом у Украјини која је довела до заоштравања међународних економских и политичких односа праћених рекордним ценама енергената и последично смањеној глобалној трговини и спољној тражљи, као и развоја пандемије и успеха на пољу борбе против ње. Циљеви фискалне политике свакако су усмерени на одржање фискалне стабилности и смањење учешћа јавног дуга у БДП. Средњорочни фискални оквир предвиђа постепено смањење дефицита опште државе на ниво од 0,5% БДП до 2025. године и пад учешћа јавног дуга на 50,7% БДП. У 2023. години предвиђен је дефицит у износу од 1,5% БДП. У овој и наредној години не очекује се истоветан утицај пандемије који би захтевао сличан пакет мера, али ће ситуација у Украјини и међународни односи који се формирају као реакција на њу снажно утицати на економска кретања. Расположив фискални простор у 2023. години биће опредељен за наставак реализације приоритетних капиталних инвестиција, повећање пензија и плата у јавном сектору као и наставак пореског растерећења привреде. Ове мере и њихове фискалне импликације дизајниране су тако да не угрозе стабилност јавних финансија и темпо смањења јавног дуга, затим да одрже животни стандард становништва и помогну привредни развој, али и да осигурају флексибилност реакције на евентуално снажнији удар кризе.

**2.ОПИС ПЛАНИРАНЕ ПОЛИТИКЕ ОПШТИНЕ МАЛО ЦРНИЋЕ**

 У периоду од 2023. до 2025.године општина Мало Црниће ће обављати изворне, поверене и пренесене надлежности у складу са Уставом Републике Србије, Законом о локалној самоуправи. Општина ће наставити са пословима: вођења политике економског развоја, урбанизма и просторног планирања, изградње и одржавања локалне комуналне и саобраћајне инфраструктуре, обављања комуналне делатности, организације културних и спортских активности, обезбеђење функционисања локалних установа у култури и предшколском васпитању и пружању услуга грађанима.

Општина ће обављати поверене и пренесене послове из надлежности: државне управе, социјалне заштите, здравствене заштите, предшколског и основног образовања, заштите животне средине и рада инспекцијске службе.

**3.ПРОЦЕНЕ ПРИХОДА И ПРИМАЊА, РАСХОДА И ИЗДАТАКА БУЏЕТА ОПШТИНЕ ЗА 2023.ГОДИНУ И НАРЕДНЕ ДВЕ ГОДИНЕ**

**Услед настале ситуације везане за енергетску кризу изазвану ратом у Украјини као и још увек присутну пандемију заразне болести COVID-19, Министарство финансија даје препоруку јединицама локалне самоуправе, а оне затим исту прослеђују својим корисницима буџета, да приликом припремања одлука о буџету, односно финансијских планова изврше распоред средстава у односу на обавезе чије измирење је приоритетно.**

1. При изради предлога финансијских планова за 2023. годину, корисници буџета треба да планирају расходе и издатке крајње рационално до нивоа утврђених овим Упутством и извршења у 2022. години, водећи рачуна при томе о донетим одлукама, уговореним обавезама и друго. Потребу за већим обимом текућих расхода потребно је детаљно образложити.

2. У складу са смерницама које је Министарство финансија издало подацима о реализацији прихода у претходним годинама, планираним приходима и примањима из Одлуке о буџету општине за 2022.годину, израђена је пројекција буџетских прихода и примања у буџету општине за 2023.годину и наредне две фискалне године:

(у 000 динара)

|  |  |  |  |  |  |  |
| --- | --- | --- | --- | --- | --- | --- |
| Екон. | Опис прихода | Процена |  | Пројекција |  |  |
| Клас. | 2022 | 2023 | 2024 | 2025 |  |
|  |  |
| 711 | Порез на доходак, добит |  |  |  |  |  |
| и капиталне добитке | 67.000 | 67.000 | 67.000 | 67.000 |  |
|  |  |
| 713 | Порез на имовину | 30.000 | 30.000 | 30.000 | 30.000 |  |
| 714 | Порез на добра и услуге | 9.000 | 9.600 | 9.600 | 9.600 |  |
| 716 | Други порези | 2.000 | 2.000 | 2.000 | 2.000 |  |
| 730 | Донације и трансфери | 225.000 | 225.000 | 225.000 | 225.000 |  |
| 741 | Приходи од имовине | 3.200 | 3.200 | 3.200 | 3.200 |  |
| 742 | Приходи од продаје | 10.000 | 10.000 | 10.000 | 10.000 |  |
| добара и услуга |  |  |  |  |  |
|  |  |
| 743 | Новчане казне и одузета | 4.000 | 4.000 | 4.000 | 4.000 |  |
| имовинска корист |  |  |  |  |  |
|  |  |
|  | Добровољни трансфери | 1.000 | 1.000 | 1.000 | 1.000 |  |
| 744 | од физичких и правних |  |  |  |  |  |
|  | лица |  |  |  |  |  |
|  745 | Мешовити и | 1.000 | 1.000 | 1.000 | 1.000 |  |
| неодређени приходи |  |  |  |  |  |
|  |  |
| 810 | Примања од продаје | 0 | 0 | 0 | 0 |  |
| основних средстава |  |  |  |  |  |
|  |  |
| 91 | Примања од | 0 | 0 | 0 | 0 |  |
| задуживања |  |  |  |  |
|  |  |  |  |  |  |
|  | **СВЕГА** | 352.200 | 352.200 | 352.200 | 352.200 |  |

**Исказивање прихода и расхода код индиректних корисника**

Jавнe приходe остварене по основу пружања услуга боравка деце у предшколским установама треба планирати на извору 01- Приходи из буџета. Правилником о стандардном класификационом оквиру у Контном плану за буџетски систем је прописан субаналитички конто –Приходи остварени по основу пружања услуга боравка деце у предшколским установама у корист нивоа општина. Пошто за уплате родитеља на име учешћа у цени услуге боравка треба уплатити на овај рачун а не на подрачун Предшколске установе који је отворен за ове намене.

Расходи који се финансирају из сопствених и осталих прихода корисника морају бити у висини процењених сопствених прихода односно мора постојати равнотежа између планираних прихода и расхода тако да расходи не могу бити већи од пројектованих прихода из сопствених и осталих прихода који нису извор 01-приходи из буџета. Услов за коришћење остварених сопствених прихода за одређену намену је расход планиран у буџету.

 **Приходи које остваре индиректни корисници буџета на име наменских трансфера виших нивоа власти као и донација и спонзорстава, морају бити уплаћени на одговарајући уплатни рачун јавних прихода буџета општине и у складу са тим у финансијским плановима их индиректни корисници планирају.**

**4. ОБИМ СРЕДСТАВА КОЈИ МОЖЕ ДА САДРЖИ ПРЕДЛОГ ФИНАНИЈСКОГ ПЛАНА ДИРЕКТНИХ СРЕДСТАВА БУЏЕТА ЛОКАЛНЕ ВЛАСТИ ЗА 2023.ГОДИНУ СА ПРОЈЕКЦИЈАМА ЗА ДВЕ ФИСКАЛНЕ ГОДИНЕ**

Лимити расхода за буџетске кориснике општине Мало Црниће за 2023. годину, дати су на бази сагледавања потребних средстава за рад и функционисање буџетских корисника, створених обавеза и могућности смањења појединих расхода у оквиру директних и индиректних буџетских корисника, као и најављених законских прописа од стране Владе Републике Србије а које ће бити у смислу растерећења привреде, односно смањења појединих јавних прихода.

**Група конта 41 –Расходи за запослене**

**1.Планирање масе средстава за плате запослених у 2023. години**

Плате запослених у јавном сектору уређене су Законом о систему плата запослених у јавном сектору („Службени гласник РС”, број 18/16, 108/16, 113/17 и 95/18, 86/19, 157/20, и 123/21).

Плате запослених код корисника буџета локалне власти уређене су и у складу са Законом о платама у државним органима и јавним службама („Службени гласник РС”, бр. 62/06, 21/16, 113/17 - др.закон), Уредбом о коефицијентима за обрачун и исплату плата именованих и постављених лица и запослених у државним органима („Службени гласник РС”, бр. 44/08 - пречишћен текст, 2/12, 113/17-др.закон, 23/18, 95/18-др.закон, 86/19-др. закон, 157/20-др. закон и 123/21-др.закон ).

Приликом обрачуна и исплате плата за запослене у предшколским установама и другим јавним службама (установе културе) не примењује се Уредба о коефицијентима за обрачун и исплату плата именованих и постављених лица и запослених у државним органима, већ Уредба о коефицијентима за обрачун и исплату плата запослених у јавним службама („Службени гласник РС”, бр. 44/01...123/21-др.закон).

Укупна средства потребна за исплату плата запослених у 2023.години који се финансирају из буџета локалне власти, планирају се на нивоу исплаћених плата у 2022. години, а највише до дозвољеног нивоа за исплату плата у складу са чланом 42. Закона о буџету Републике Србије за 2022. годину.

**Средства за плате се планирају на бази броја запослених који раде, а не систематизованог броја запослених.**

У оквиру осталих расхода са групе конта 41 не треба планирати исплате и поклона у новцу, божићних, годишњих и других врста награда, бонуса и примања запослених ради побољшања материјалног положаја и побољшања услова рада предвиђених посебним и појединачним колективним уговорима, као и друга примања из члана 120. став 1. тачка 4 Закона о раду осим јубиларних награда за запослене који то право стичу у 2023.години и новчаних честитки за децу запослених.

Износ средстава потребних за социјална давања запосленима (ек.класификација 414) односе се на исплату накнада за одсуствовање са боловања (боловање преко 30 дана), исплату отпремнина и солидарне помоћи услед дуже или теже болести.

 За средства која су потребна за исплату отпремнина за редован одлазак у пензију потребно је навести планиран број запослених који ће у 2023.години остварити право на отпремнине (доставити списак запослених и потребну масу средстава).

За средства која су потребна за исплату јубиларних награда потребно је навести планиран број запослених који ће у 2023.години остварити право на јубиларне награде и потребан износ средстава.

**2. Законом уређена основица за обрачун плата**

Приликом обрачуна и исплате плата запослених код корисника буџета локалне власти примењују се основице према закључцима Владе Републике Србије, до почетка примене одредаба Закона о систему плата запослених у јавном сектору.

**Група конта 42 – Коришћење услуга и роба**

У оквиру групе конта 42 која се односе на куповину роба и услуга, потребно је максимално сагледати уштеде посебно у оквиру економске класификације 422-трошкови путовања, 423-услуге по уговору и 424-специјализоване услуге а приоритет дати извршавању расхода на име сталних трошкова (421 – Стални трошкови).

У циљу економичног и ефикасног управљања јавним средствима а полазећи од Извештаја о ревизији сврсисходности- Оправданост формирања комисија и других сталних и привремених радних тела у јавном сектору, неопходно је да се преиспита оправданост формираних комисија и других радних тела, као и потреба оснивања нових, осим оних предвиђених законом.

Угоститељске услуге и трошкове репрезентације (ек.класификација 423) планирати уз максималну уштеду.

Средства за текуће одржавање опреме и објеката (ек.класификација 425) планирају се по приоритетима.

**Група конта 45 - Субвенције**

У оквиру субвенција неопходно је преиспитати све програме по основу којих се додељују субвенције.

**Приликом планирања средстава за субвенције и њихових намена посебно треба имати у виду све прописе који се тичу контроле државне помоћи.**

**Група конта 48 – Остали расходи**

 Приликом планирања наведених расхода, треба имати у виду да се услед недовољног износа средстава на економској класификацији 483 – Новчане казне и пенали по решењу судова, иста повећава смањењем осталих економских класификација, на којима је, због наведеног, неопходно прилагодити преузимање обавеза, како би се на тај начин спречило стварање доцњи.

Средстава намењена за финансирање редовног рада политичких субјеката, планирати у складу са Законом о финансирању политичких активности.

**Класа 5 - Издаци за нефинансијску имовину**

У циљу ефикасног планирања, важно је да корисници расходе за текуће поправке и одржавање зграда, објеката и опреме (за молерске, зидарске радове, поправке електронске и електричне опреме, замена санитарија, радијатора и сличне послове), којима се чувa упoтрeбнa врeднoст зграда, објеката и опреме у стaњу кoje je билo у трeнутку изгрaдњe, oднoснo рeкoнструкциje и којима се не увећава њихова инвестициона вредност планирају на апропријацији економске класификације 425 - Текуће поправке и одржавање, док се средства за капитално одржавање (знaчajни, дугoрoчни рaдoви нa рeнoвирaњу и унaпрeђeњу пoстojeћих oбjeкaтa и опреме, адаптација, реконструкција, санација и др.) планирају на контима класе 5.

Приликом планирања и реализације капиталних пројаката јединице локалне самоуправе треба увек да имају у виду период који је потребан за реализацију пројеката и динамике плаћања који прати исти, те да сходно наведеном размотре могућност вишегодишњег финансирања истих, а у циљу спречавања оптерећења буџета.

Такође, приликом приказивања издатака за капиталне пројекте у буџету за 2023. годину и наредне две године, потребно је приказати не само оне капиталне пројекте који ће бити започети и реализовани у 2023. години, већ и оне који су започети у претходним годинама а чија је реализација у току и при томе навести све релевантне податке везане за исте (годину почетка финансирања, годину завршетка финансирања, укупну вредност пројекта, изворе финансирања, тј. приходе из буџета, трансфере од других нивоа власти итд.).

**Планирање ИПА пројекта**

Један од извора финансирања пројеката на локалном нивоу је и финансијска помоћ Европске уније, у оквиру спровођења помоћи према правилима инструмента претприступне помоћи (ИПА I и ИПА II). У оквиру буџета за 2023.годину планираће се расходи за пројекте за које ће бити потписани уговори а реализација тек треба да почне.

**Капитални пројекти и њихов значај**

Капитални пројекти су пројекти изградње и капиталног одржавања зграда и грађевинских објеката инфраструктуре од интереса за Републику Србију, односно локалну власт укључујући услуге пројектног планирања које је саставни део пројекта, обезбеђивање земљишта за изградњу, као и пројекти који подразумевају улагања у опрему, машине и другу нефинансијску имовину, а у функцији су јавног интереса.

Капитални пројекти планирају се и укључују у буџет у складу са одредбама Уредбе о управљању капиталним пројектима („Службени гласник РС”, бр. 51/19).

**Планирање издатака капиталног пројекта**

Капитални пројекти планирају се и укључују у буџет у складу са одредбама Уредбе о садржини, начину припреме и оцене, као и праћењу спровођења и извештавању о реализацији капиталних пројеката („Службени гласник РС”, бр. 63/17) и Правилника о садржини, роковима и поступку достављања инвестиционе документације за капиталне пројекте („Службени гласник РС”, бр. 18/18).

У циљу реалног планирања издатака капиталног пројекта, неопходно је да корисници образложе тренутни статус дозвола и сагласност (локацијска, грађевинска дозвола, сагласности одговарајућих јавних предузећа) које су неопходне за почетак извођења радова. Корисници су дужни да планирају расходе, који су у вези са добијањем ових дозвола и сагласности, на одговарајућим контима.

**5. СМЕРНИЦЕ ЗА ПРИПРЕМУ СРЕДЊОРОЧНИХ ПЛАНОВА ДИРЕКТНИХ КОРИСНИКА БУЏЕТА ЛОКАЛНЕ ВЛАСТИ**

Сагласно одредбама члана 40. Закона о буџетском систему, буџетски корисници општине Мало Црниће су у обавези да се при изради предлога финансијског плана за 2023. годину придржавају следећег:

1. Основ политике планирања прихода и расхода мора бити у складу са реалним пројекцијама буџета општине за 2023. годину.

2. При изради предлога финансијских планова за 2023. годину, корисници буџета треба да планирају расходе и издатке до нивоа утврђених овим Упутством, водећи рачуна при томе о донетим одлукама, уговореним обавезама и друго, од стране Скупштине општине, односно надлежног органа општине Мало Црниће.

Према члану 2. тачка 59. Закона о буџетском систему средњорочни план је свеобухватни план буџетског корисника који садржи детаљну разраду свих програма, пројеката и програмских активности за буџетску годину са пројекцијама за наредне две године, према утврђеним средњорочним циљевима и приоритетима, који служи и као основа за израду образложења финансијског плана тог корисника и израђује се у складу са упутством за припрему буџета;

**Корисници буџетских средстава израђују предлоге финансијских планова за буџетску годину са пројекцијама за наредне две фискалне године, без обзира да ли се капитални пројекти уговарају фазно по годинама или корисник преузима обавезе по уговору који захтева плаћање у више година.**

**6. ПОСТУПАК И ДИНАМИКА ПРИПРЕМА БУЏЕТА ЛОКАЛНЕ ВЛАСТИ И ПРЕДЛОГА ФИНАНСИЈСКИХ ПЛАНОВА КОРИСНИКА СРЕДСТАВА БУЏЕТА ЛОКАЛНЕ ВЛАСТИ**

Предлог финансијског плана за 2023. годину мора да представља процену финансијских потреба корисника буџетских средстава, као и извора средстава из којих ће се ове потребе финансирати.

Посебно је важно да буџетски корисници у предлогу свог финансијског плана, осим буџетских, искажу и друге изворе финансирања (сопствени приходи, донације и сл .). Услов за коришћење остварених сопствених прихода за одређену намену биће да је расход планиран у буџету.

**Предлог финансијског плана обухвата:**

1. Расходе и издатке за 2023. годину и две наредне године, исказане по буџетској класификацији (у складу са обрасцима који су саставни део овог упутства), као и по програмској класификацији у складу са чланом 37.став 2.Закона о буџетском систему;
2. Детаљно писано образложење расхода и издатака, као и извора финансирања;
3. Детаљно писана израда програмског дела буџета;
4. Предлог пројеката развојне помоћи ЕУ који се планирају у 2023. години, односно пројекти који ће бити реализовани у 2023. години и две наредне године (предлог доставити у слободној форми са следећим обавезним елементима: назив пројекта, циљ пројекта, опис пројекта, буџет пројекта, финансијско учешће у пројекту, рокови почетка и завршетка пројекта, носилац пројекта и партнери).

**Предлог финансијског плана директних корисника буџета садржи шестомесечни извештај о учинку програма за период од 01.01.2022. године -30.06.2022.године сходно члану 37.став 5.Закона о буџетском систему.**

Делови предлога финансијског плана састоје се из писаног објашњења, које обухвата и образложење, средњорочну квантификацију и процену ефеката нових политика и инвестиционих приоритета, на основу Упутства за припрему буџета и средњорочних планова корисника средстава буџета општине и финансијског захтева (члан 37. Закона о буџетском систему се сходно примењује и на јединице локалне самоуправе и њене кориснике у складу са чланом 41.).

Чланом 112. Закона о буџетском систему предвиђено је да се од доношења одлука о буџету локалних власти за 2015. годину уводи програмски буџет. У том смислу постоји обавеза и корисника буџета да припреме и предлоге финансијских планова (као саставног дела програма пословања/рада) по програмском моделу. Нарочито је потребно обратити пажњу на шифарник програма, програмских активности и пројеката који су дати у прилогу тог упутства.

**Предлог финансијских планова буџетских корисника садржи следеће табеле и обрасце у прилогу**:

• Табела – Програм

• Табела – Програмска активност

* Табела – Пројекат
* Табела – Захтев за додатна средства
* Прилог 1. са подацима о запосленима и маси за плате и остале исплате запосленима (Прилог садржи табеле од 1-9)
* писаног образложења
	+ табели –Захтев за додатна средства дата је могућност за исказивање захтева корисника, за финансирање активности и услуга, које по њиховој процени представљају приоритетне области које треба узети у обзир у планирању буџета за 2023. годину, а за које нису утврђени обими у довољном износу или нису уопште утврђени.

 Делови наведених предлога финансијских планова састоје се из **писмeног објашњења и финансијског захтева**.

Корисник може поднети више од једног захтева за додатно финансирање. За сваки захтев за додатна средства **треба доставити појединачно детаљно писано образложење.** Сваки од захтева мора бити означен бројем који представља приоритете тог захтева (нпр. захтев број 1 требало би да означава највиши приоритет корисника буџетских средстава).

Такође, на основу свеобухватне процене потреба, пројекте је потребно рангирати по приоритетима, у складу са усвојеним стратешким документима, водећи рачуна да приоритет у финансирању имају већ започети пројекти.

Чланом 22. Закона о буџетском систему дефинисано је да Одлука о буџету и финансијски план директног, односно индиректног корисника буџетских средстава садржи план сопствених прихода, као и план њиховог трошења.

**7. Информациони систем за праћење, контролу и извештавање о извршењу буџета јединица локалних самоуправа**

Почетком 2021. године, у оквиру Управе за трезор почео је са радом нови информациони систем за праћење, контролу и извештавање о извршењу буџета јединица локалних самоуправа-**ИСИБ АП ЈЛС**.

Систем пружа увид у Одлуке о буџету јединица локалних самоуправа, увид о расположивим средствима по утврђеним апропријацијама као и контролу извршења до износа расположивих апропријација. Праћење, контрола и извештавање врши се по свим елементима буџетске класификације у складу са чланом 29. Закона о буџетском систему.

Евидентирањем расхода и издатака на основу података из платног промета Управе за трезор обезбеђује се **ДНЕВНО праћење усклађености** коришћења средстава у односу на усвојене Одлуке о буџету.

Министарство финансија указује свим локалним властима да је чланом 4. став 4. Закона о буџетском систему („Сл. Гласник РС“, бр. 54/2009, 73/2010... и 149/2020), између осталог прописано да се приликом припреме и извршења буџета мора поштовати **принцип тачности**, тј. да приходи и расходи у буџету морају бити приказани у буџету у потпуности и што тачније како не би долазило до одступања између буџета као плана прихода и примања, односно расхода и издатака с једне стране и његове реализације са друге стране.

Сходно наведеном јединице локалне самоуправе имају одговорност у погледу тачности података које уносе у ИСИБ АП ЈЛС, тј. да исти морају у свему одговарати усвојеној Одлуци о буџету, изменама и допунама Одлуке о буџету (ребалансу) и акту о привременом финансиању, као и обавезу да приликом извршења буџета у свему поступају у складу са важећим законским прописима.

**Како би се омогућило неометано функционисање локалне самоуправе, а самим тим и свих директних и индиректних корисника буџета неопходно је да се добро испланирају расходи и издаци како не би долазило до кашњења у плаћању преузетих обавеза.**

**Исправке погрешно унетих података могу се извршити само кроз усвајање измена и допуна Одлука о буџету и учитавањем утврђених апропријација са шифром разлога 02 у систему.**

**Напомене везане за попуњавање табелa:**

* Индиректни корисници буџета попуњавају Табелу- Прoграмска активност и Табелу -Пројекат односно ови обрасци се односе на оне активности/пројекте који индиректни корисници реализују
* Директни корисник буџета попуњава Табелу -Програм и дефинише циљеве и индикаторе на нивоу програма уз уважавање достављених предлога програмских активности и пројеката од стране индиректних корисника. Директни корисник у оквиру Табеле- Програм обједињује предлоге програмских активности/пројеката индиректних корисника.
* Табеле се достављају у штампаном облику, са печатом и потписом функционера буџетског корисника;
* У табелама се попуњавају само бела поља;
* Не уносе се зарези, односно тачке, с обзиром да су поља форматирана тако да се ови сепаратори аутоматски додељују по уношењу цифре.

Упућујемо кориснике буџета Општине Мало Црниће да се Упутство за припрему програмског буџета, Циљеви програма и програмских активности и листа униформних индикатора за програмску структуру буџета - предлог за градове, општине и градске општине у Републици Србији као и обрасци и табеле за израду Предлога планова буџетских корисника налазе на сајту општине Мало Црниће (www.opstinamalocrnice.rs у делу /буџет).

**Рок за достављање предлога финансијских планова директних корисника Одсеку за буџет и трезор је 1.септембар 2023.године.**

**Рок за достављање Финансијских планова индиректних корисника Одсеку који је надлежан за њихово праћење је 20. август 2023. године.**

Документацију доставити на писарницу Општинске управе или поштом на адресу:Општинска управа Мало Црниће, Одсек за буџет и трезор, Бајлонијева 119, 12311 Мало Црниће.

**Предлог финансијског плана са обрасцима доставити обавезно и електронским путем на мејл**: finansije@opstinamalocrnice.rs

**8. ПРИКАЗИВАЊЕ РОДНЕ АНАЛИЗЕ У БУЏЕТУ ОПШТИНЕ ЗА 2023. ГОДИНУ**

На основу члана 16[с7] Закона о изменама и допунама Закона о буџетском систему („Службени гласник РС”, број 99/2016), увођење родно одговорног буџетирања у поступку припреме и доношења буџета за 2023. годину, утврђује се код следећих корисника:

Скупштина општине, Програм 16 – Политички систем локалне самоуправе, Програмска активност: Функционисање скупштине и Библиотека „Србољуб Митић“ Мало Црниће, Програм 13 – Развој културе и информисања, Програмска активност:Унапређење система очувања и представљања културно историјског наслеђа (издавачка делатност).

Наведени буџетски корисници у оквиру програма приказују родну компоненту тако што ће бити дефинисан најмање један родни циљ у оквиру сваког од Планом опредељених програма било на нивоу програма или програмске активности, уз настојање да се уродњавање примени на оба нивоа. Такође, уз сваки дефинисани родни циљ, обавезно је дефинисање најмање једног родног индикатора – показатеља за праћење постизања односног циља програма и/или програмске активности.

1. **НАЧИН ИСКАЗИВАЊА ПРОГРАМСКИХ ИНФОРМАЦИЈА**

У складу са чланом 28. Закона о буџетском систему образложење одлуке о буџету садржи, између осталог, програмске информације које чине описи програма, програмских активности и пројеката корисника буџетских средстава, циљеве који се желе постићи у средњорочном периоду, као и показатеље учинака за праћење постизања наведених циљева.

Број: 400-9/2022

Датум: 29. јул 2022.године

Обрадио

Одсек за буџет и трезор Заменик начелника

 Општинске управе Мало Црниће

 Драган Митић